HU Az Európai Unió Hivatalos Lapja C 150/9

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2012/C 150/07

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„FICODINDIA DI SAN CONO”

EK-sz: IT-PDO-0005-0647-26.09.2007

OFJ ( ) OEM ( X )

1. Elnevezés:

„Ficodindia di San Cono”

2. Tagállam vagy harmadik ország:

Olaszország

3. A mezőgazdasági termék vagy élelmiszer leírása:

3.1. A termék típusa:

1.6. osztály: Gyümölcs, zöldségfélék és gabonafélék, frissen vagy feldolgozva

3.2. A termék leírása, amelyre az 1. pontban található elnevezés vonatkozik:

A „Ficodindia di San Cono” OEM jelzés az alábbi fajoknak a 4. pontban körülírt előállítási területen termesztett fajtáit jelöli: „Surfarina”, más néven „Gialla” vagy „Nostrale” – „Sanguigna”, más néven „Rossa” – „Muscaredda” vagy „Sciannarina”, más néven „Bianca”. A „Trunzara” fügefaj helyi ökotípusának válogatott gyümölcse is engedélyezett, a teljes mennyiség legfeljebb 5 %-áig. A Ficodindia (kaktuszfüge) az alábbi jellemzőkkel írható le:

— minőség: A (Agostano) minősítés, az első virágzásból származó gyümölcsök esetében; B (késői vagy scozzolato) minősítés, a másodvirágzásból származó gyümölcsök esetében,

— kereskedelmi osztály: EXTRA és I. a Codex Alimentarius meghatározásának megfelelően,

— súly: 105 g – 140 g, 140 g – 190 g, 190 g – 270 g (5 % tűréssel), a felsorolás szerinti sorrendben a Codex Alimentarius B, C, D osztályaiba tartozó gyümölcs.

A „Ficodindia di San Cono” gyümölcs kereskedelmi forgalomba kerülésekor az alábbi tulajdonságokkal rendelkezik: súly > 105 g (5 % tűréssel); refraktometriás fok legalább 14 %; a gyümölcshús keménysége legalább 5 kg/cm2; szín: a sárga termesztett fajtánál a zöldtől a sárgás-narancssárgáig, a piros termesztett fajtánál a zöldtől a rubinpirosig; a fehér termesztett fajtánál a zöldtől a szalmafehérig.

3.3. Nyersanyagok (kizárólag feldolgozott termékek esetén):

—

3.4. Takarmány (kizárólag állati eredetű termékek esetén):

—

3.5. Az előállítás azon műveletei, amelyeket a meghatározott földrajzi területen kell végrehajtani:

Az első virágzásból származó (agostano, vagyis augusztusi) gyümölcsök betakarítása, az évszak időjárásának függvényében augusztus 20. és szeptember 30. között történik, a másodvirágzásból származó (késői vagy scozzolato) gyümölcsök betakarítására pedig szeptember 10. és december 31. között kerül sor. A betakarított gyümölcs tüskéit kötelezően eltávolítják, és az alábbi megjelöléssel bocsátják fogyasztásra: tüskétlenített gyümölcs.

A „Ficodindia di San Cono” kaktuszfüge előállításának és előkészítésének a 4. pontban körülírt földrajzi területen kell történnie, mert így biztosítható a szállítás, illetve a túlzott mértékű kezelés okozta sérülés vagy károsodás, illetve a gyümölcs azonosítását szolgáló héj színének és fényének ütődések kiváltotta elváltozások elkerülése.

3.6. A szeletelésre, aprításra, csomagolásra, stb. vonatkozó egyedi szabályok:

A feldolgozott és tüskétlenített termék új csomagolóanyagban (fa, műanyag vagy kartonrekeszekben, illetőleg műanyag és karton tálcákban) kerül forgalomba. Formázott védőfólia használata engedélyezett a rekeszekben. A kiszerelések engedélyezett súlya: 0,5 kg, 1 kg, 2 kg, 2,5 kg, 3 kg, 3,5 kg, 5 kg; az engedélyezett legnagyobb eltérés 10 %. A csomagok lezárása hőhegesztéssel, illetve hálós csomagolás esetén fémkapcsokkal történik annak érdekében, hogy a csomagok tartalmához csak a lezárás megrongálása után lehessen hozzáférni. A hagyományoknak megfelelően, egyazon kiszerelésben a kaktuszfüge három különböző termesztett fajtája (Surfarina vagy Nostrale vagy Gialla; Sanguigna vagy Rossa; Muscaredda vagy Sciannarina vagy Bianca) fordulhat elő. A kiszerelésekben a „Trunzara” fügefaj helyi ökotípusának válogatott gyümölcsei is elhelyezhetők a teljes mennyiség legfeljebb 5 %-áig.

3.7. A címkézésre vonatkozó egyedi szabályok:

A csomagokon fel kell tüntetni az eredetmegjelölés alábbiakban bemutatott logóját, valamint a közösségi szimbólumot. Emellett engedélyezett az alábbi felirat használata: „Cactus Pear”; a „Fiorone” kifejezés, kizárólag a 105 – 130 g súlyú gyümölcsöket tartalmazó kiszereléseken; a gyümölcs betakarítási dátuma; az OEM jelölés logója, amelyen három, sugarasan elrendezett koronás kaktuszfüge látható Szicília térképe fölött, öt csillag, alatta pedig a „Ficodindia di San Cono” felirat szerepel.

4. A földrajzi terület tömör meghatározása:

A „Ficodindia di San Cono” előállítási területe az alábbi települések 200 m és 600 m közötti tengerszint feletti magasságon elhelyezkedő részeit foglalja magában: San Cono (CT), San Michele di Ganzaria (CT), Piazza Armerina (EN), Mazzarino (CL).

5. Kapcsolat a földrajzi területtel:

5.1. A földrajzi terület sajátosságai:

A „Ficodindia di San Cono” előállítási területének sajátossága, hogy a művelési területek egy 200 m és 600 m közötti tengerszint feletti magasságon található sávban helyezkednek el, ahol szelíd lankás dombok és kisebb völgyek váltakoznak, a túlnyomórészt ártéri eredetű talaj közepesen kötött, mély és friss, kivételesen jó természetes vízelvezető képességgel rendelkezik, homokos alkotórészének aránya a többi talaj-összetevőnél lényegesen nagyobb (legalább 50 % homok), átlagos pH értékét tekintve inkább semleges, vagy enyhén lúgos (pH: 6,9–8,1). A terület nagyobb részét öntözik. Ezeken a területeken a növény vízszükségletének helyes megítélése a helyi termesztők tapasztalatán alapul, akik az évszakok váltakozását, illetve a környezeti feltételeket, valamint a növények korához kapcsolódó tényezőket, a fákon termett gyümölcsök mennyiségét, és az ültetvény magassági elhelyezkedését szem előtt tartva határozzák meg az öntözés legcélszerűbb módját. A művelhető területek fennmaradó része a meghatározott tengerszint feletti magasság felső szinthatára mentén helyezkedik el, ahol teljes mértékben érvényesülnek a magassághoz kötődő időjárási viszonyok, illetve a területre jellemző talajviszonyok – ennek következtében öntözés nélkül is kiváló minőségű gyümölcs termeszthető.

5.2. A termék sajátosságai:

A „Ficodindia di San Cono” egyedi sajátosságai a nagyméretű gyümölcs, az intenzív és élénk héjszín, a nagyon kellemes illat, és a nagyon édes íz. A „Ficodindia di San Cono” gyümölcsnek az egyéb szicíliai előállítási területekről származó gyümölcsökhöz képest édesebb íze és nagyobb mérete fontos ismertetőjegyek, mivel a földrajzi terület jellegzetességéből adódnak.

5.3. A földrajzi terület és (OEM esetében) a termék minősége vagy jellemzői vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A „Ficodindia di San Cono” különleges jellemzői – vagyis a gyümölcs igen fejlett mérete, héjának erős színe, a gyümölcshús édes zamata – az előállítási területre jellemző környezeti és emberi tényezők tökéletes kombinációjának köszönhetően alakulnak ki.

A terület különleges tulajdonságai, a tengerszint feletti magasság és a domborzat – főként az érési időszakban – alapvető fontosságúak a napsugárzás erőssége és a napsütötte órák száma, a gyümölcshéj átitatódási-száradási ciklusainak váltakozása és a napi hőmérséklet-ingadozás tekintetében. A területen szelíd lankás dombok és kisebb völgyek váltakoznak, messze esik a tengerparttól, és a tél nem rendkívül hideg. Ezek a völgyek keleti és nyugati irányban teljesen nyitottak, aminek következtében a területet érő napsugárzás megfelelő, valamint a kelet felől érkező fuvallatok mintegy beékelődnek a völgyek közé, ami enyhe időjárást eredményez, főleg a nyári-őszi időszakban, vagyis a gyümölcs érésének idején. A nyári-őszi melegre még a nap legmelegebb óráiban is enyhülést hoz a késő délelőtti órákban rendszeresen megjelenő nyugati és északnyugati irányból érkező szellő, amelynek következtében a hőmérő higanyszála sohasem szökik túl magasra.

Az előzőekben ismertetett, a napsugárzással kölcsönhatásban lévő fizikai jelenségek eredményeképp jönnek létre és fejlődnek a gyümölcshéj és a gyümölcshús színéért felelős antociánok.

Ezenkívül az érintett magassági sávban lévő ültetvények elhelyezkedésének, valamint a gyümölcs vízszükségletének a helyi termesztők általi, öntözéssel történő biztosításának együttes hatására az előállítási területen a más, alacsonyabban elhelyezkedő ültetvényekhez képest nagyobb súlyú és magasabb cukortartalmú kaktuszfüge termeszthető. A terület talajának nedvességtartalma – jó nedvességtartásának köszönhetően – állandó, így a növény fejlődési ciklusa a lehető legjobb körülmények között mehet végbe, stressz és korlátozások nélkül.

A „Ficodindia di San Cono” minőségi jellemzői kizárólag az ismertetett környezeti tényezők együttes megléte esetén biztosítottak. Ezen sajátos tényezők, a helyi termesztők tevékenysége, termesztési készségeik, a kialakított környezetvédelmi gyakorlat, valamint (a kaktuszfüge termesztési technikájának a völgyek és a dombok védelmének szem előtt tartásával történő megőrzésével együtt értendő) társadalmi-termesztési hagyományok együttes hatására fejlődnek ki a „Ficodindia di San Cono” tudományos és szakirodalom által, illetve a már elterjedt kereskedelmi hasznosítás során is elismert tulajdonságai. A vidéki lakosoknak az előállítási területhez való tősgyökeres kötődésének, generációról generációra szálló hagyományos tapasztalataiknak, termesztési készségeiknek, a hagyományos és specifikus termesztési technikák folyamatos kutatásának és alkalmazásának köszönhetően alakultak ki azok a feltételek, amelyek lehetővé tették, hogy a „Ficodindia di San Cono” termesztése megszilárduljon, és máig fennmaradjon a területen, a történelmi hagyományok részeként és megélhetési forrásként egyaránt.

Erről tanúskodik a kaktuszfüge immáron 25 alkalommal megrendezett ünnepe a „Sagra del Ficodindia” – amelyen a kultúra és a hagyományok vegyülnek a kereskedelmi promóció és tudományos-szakmai tájékoztatás elemeivel – nemkülönben a kaktuszfügéről évente megrendezésre kerülő konferenciák is. A terület lakosainak a „Ficodindia di San Cono” termesztésében kulturális és gazdasági vonatkozásban, és a munkájuk során tanúsított mély elköteleződés nyomán, a termék szorosan összekapcsolódott a földrajzi területtel, sőt ami még ennél is fontosabb, a lakosok körében napjainkban a gyümölcshöz való erős érzelmi kötődés is tapasztalható. Valójában az emberi tényező jelentősége igen nagy, hiszen a termesztési technikák megőrzésén túl, a felhalmozott tapasztalatok birtokában, a termesztők képesek meghatározni a megfelelő időpontot a betakarításra. Nem kezdik túl korán a betakarítást, mert annak következtében a gyümölcscukor minősége silányabb, és a gyümölcsön érezhető a fügekaktusz húsos levelének jellegzetes, a fogyasztó számára nem a legkellemesebb íze; túl későn sem szedik a gyümölcsöt, mert annak következtében a füge organoleptikus (érzékszervi) tulajdonságai kevésbé nyilvánulnak meg, íze pedig avas; a megfelelő időpontban kezdik szedni a gyümölcsöt, vagyis akkor, amikor a gyümölcshéjon megjelenik a minimális elszíneződés – ez kiváló visszajelzés a gyümölcs érettségi állapotáról, így a fogyasztásra kerülő termék íze és zamata megfelelő. A fügekaktusz termesztését számos történet övezi. 1840-ben, a Szicíliában utazást tett francia agronómus, De Gasparin így írja le a ficodindia gyümölcsét: „Szicília mannája, gondviselése, ugyanazt jelenti az ittenieknek, amit a banán az egyenlítői országok számára, vagy a kenyérfa a csendes-óceáni szigeteken…” A kaktuszfüge végleges sikere, és nagy mennyiségben történő termesztésének megkezdése a XX. század hetvenes éveire tehető: Ezekben az években terjed el a három nagyváros, Enna, Caltagirone és Caltanissetta közé ékelődött San Cono vidékének jelentős részén a termesztés, amely mára a legjelentősebb kaktuszfüge-termesztésre szakosodott terület, a szakértők szerint az „olaszországi kaktuszfüge termesztés fővárosa”.

Hivatkozás a termékleírás közzétételére:

Ez a közigazgatási szerv a „Ficodindia di San Cono” OFJ elismerésére irányuló javaslatnak az Olasz Köztársaság 2007. augusztus 10-i, 185. számú Hivatalos Közlönyében történő közzétételével a fenti kérelem vonatkozásában elindította a nemzeti kifogásolási eljárást.

A termékleírás egységes szerkezetbe foglalt szövege az alábbi internetes oldalon tekinthető meg:

http://www.politicheagricole.it/flex/cm/pages/ServeBLOB.php/L/IT/IDPagina/3335

vagy

közvetlenül a Minisztérium honlapján (http://www.politicheagricole.it), (a képernyő bal oldalán) a „Qualità e sicurezza” (Minőség és biztonság) címszóra, majd a „Disciplinari di produzione all'Esame dell'UE” („Az uniós vizsgálatnak alávetett termékleírások”) menüpontra kattintva.

(1) HL L 93., 2006.3.31., 12. o.